Ճրագախոտ եգիպտական

Ճրագախոտ եգիպտական (), ճրագախոտազգիների ընտանիքին պատկանող դեղաբույս։

Նկարագրություն 
Մինչև 50 սմ բարձրությամբ, կարճ գեղձային մազիկներով ծածկված, հերթադիր դասավորված, նոսր, ձվաձև-նշտարաձև թեփուկներ ունեցող հաստ, դեղանվուն ցողունով, քամու միջոցով տարածվող սերմերով մակաբույծ է։ Ցողունի մյուս կեսին գրեթե հավասար ծաղկաբույլը գլանաձև է։ Բաժակի խողովակն ավարտվում է բզաձև սուր ատամիկներով, ծալվածքի մոտ լայնացող նեղ խողովակով պսակը երկնագույն-կապույտ է։ Փոշանոթներն ու առէջաթելերի հիմքային հատվածները մազապատ են։ Բազմաթիվ, շատ մանր սերմերով պտուղը կաշվեկերպ տուփիկ է։

Տարածվածություն 
Աճում է վայրի և մշակովի բույսի արմատների վրա։ Հանդիպում է Տավուշի, Գեղարքունիքի, Սյունիքի մարզերում և Երևանում։

Նշանակություն 
Բուժական նպատակներով օգտագործում են բույսի դաբաղանյութեր, ստերոիդներ, ալկալոիդներ պարունակող վերգետնյա մասը։ Թուրմը երբեմն կիրառում են որպես կապող միջոց լուծի, էնտերոկոլիտների բուժման համար։

Ծանոթագրություններ 

Դեղաբույսեր
Ծածկասերմեր
Ճրագախոտազգիներ
Խոտաբուսյեր